Gesondheid: Hou op rook met dié hulp | Netwerk24
Uitgawe 6 Januarie 2022
Gesondheid: Hou op rook met dié hulp
Menige roker kan nie hul lewe voorstel sonder daardie eerste entjie soggens om hul dag te begin nie. Maar aan die begin van 'n nuwe jaar belowe talle rokers om die nare gewoonte finaal in die asbak dood te druk. Ongelukkig is dít makliker gesê as gedaan.
Volgens 'n onlangse studie deur Nicorette geniet die meeste rokers (62% van die manlike respondente en 68% van die vroue) nie meer die gewoonte nie en besef dis sleg vir hulle. Maar dit blyk om op te hou, is 'n stryd soos min.
Vir Chrislynn Sias (27) van Eersterivier in die Kaap was dit 'n doelwit om in die nuwe jaar die rook te los, maar weens swak gesondheid moes sy toe baie gouer van haar geliefde gewoonte afsien. Dit was ook baie moeiliker as wat sy gedink het dit sou wees. Elke keer as die lewe 'n bietjie moeilik raak, was Chrislynn geneig om na 'n sigaret te gryp. "Dit help met stresverligting, veral wat werk betref en daai e-posse wat net nie end kry nie. Ek was egter onlangs gediagnoseer met 'n siekte en moes noodgedwonge die sigarette los omdat dit nou nie meer opsioneel was nie, maar lewensgevaarlik is."